Նոր վարչակազմը կարող է վերանայել արտաքին օգնության ծրագրերը
Օբամայի վարչակազմի արտաքին օգնության ծրագրեըը վտանգի տակ են, քանի որ նոր նախագահի վարչակազմը կարող է վերանայել դրանք երդման արարողությունից հետո: Ակնհայտ է, որ նոր նախագահը և նոր պետքարտուղարը, ովքեր գործարար աշխարհից են, ուշադրություն կդարձնեն այս հարցին:
Սենատում կայացած լսումների ժամանակ, որոնք նվիրված էին Ռեքս Թիլերսոնի նշանակմանը պետքարտուղարի պաշտոնում, սենատորները բարձրացրել էին կոռումպացված վարչակարգերի կողմից ամերիկյան օգնության փոշիացման փորձերին վերաբերող հարցեր: «Եթե մենք պատրաստվում ենք օգնություն ուղարկել մի երկիր, ուր գիտենք կա նման վտանգ, ապա ի՞նչ պետք է անենք, որ դա չլինի»։ Դոնալդ Թրամփի վարչակազմի արտաքին օգնության առաջնահերթություններից է լինելու երկրներում օրենքի գերակայության և սեփականության իրավունքի ուժեղացումն, ինչպես նաև կոռուպցիայի դեմ պայքարը: «Արևմտյան զարգացած երկրների տրամադրած արտաքին օգնության զգալի մասն օգտագործվել է կոռումպացված վարչակարգերի ուժեղացման համար»,- ասում է Ջեյմս Ռոբերթսը Heritage հիմնադրամից: Հավանական է նաև, որ Սպիտակ Տունն ու հանրապետականների վերահսկողության տակ գտնվող Կոնգրեսի երկու պալատները կվերանայեն նաև կրոնական պահպանողական շրջանակների քննադատության ներքո գտնվող ծրագրերը: «Հիմնավոր անհանգստություն կա, որ կվերանայվեն ծրագրեր հատկապես ընտանիքների պլանավորման, վերարտադրողական առողջության, հատկապես ՄԻԱՎ-ի կանխարգելման և բուժման ոլորտներում»: Հեռացող վարչակազմի պետքարտուղար Ջոն Քերրին կարծում է, որ ԱՄՆ-ը պետք է անի ավելին, քան ծախսում է այս պահին: Այս տարվա արտաքին օգնության համար նախատեսված է 34 մլրդ. դոլար: Ջոն Քերրին ցանկանում է տեսնել մի նոր «Մարշալի ծրագիր», ուր մեծ տեղ կտրվի կրթությանը և մահմեդական ծայրահեղականության կանխարգելմանը: «Աշխարհում կա շուրջ մեկ ու կես միլիարդ երեխա, որոնցից մոտ 400 միլիոնը չեն հաճախում դպրոցներ, և դա կարևոր խնդիր է մեզ համար»,- ասում է պետքարտուղար Քերրին: